Biex tikkumbatti kontra l-impatt tal-produzzjoni mhux sostenibbli taż-żejt tal-palm, bħad-deforestazzjoni u d-degradazzjoni tal-ħabitat, b'mod partikolari fix-Xlokk tal-Asja, l-Unjoni Ewropea għandha tintroduċi skema ta' ċertifikazzjoni unika għad-dħul taż-żejt tal-palm fis-suq tal-Unjoni u telimina b'mod progressiv l-użu taż-żjut veġetali sal-2020, qalu l-MEPs f'riżoluzzjoni li vvutaw dwarha nhar it-Tlieta. "Aħna rridu dibattitu mifuħ mal-partijiet kollha sabiex ikollna produzzjoni sostenibbli taż-żejt tal-palm mingħajr ma neqirdu l-foresti u f'konformità ma' kundizzjonijiet dinjitużi tad-drittijiet tal-bniedem", qalet ir-rapporteur Kateřina Konečná (GUE/NGL, CZ). "Din hija l-ewwel riżoluzzjoni tal-Parlament Ewropew dwar din il-kwistjoni u huwa f'idejn il-Kummissjoni li taġixxi fuqha. Madankollu, ma nistgħux ninjoraw il-problema tad-deforestazzjoni, li hija ta' theddida għall-Ftehim Globali dwar it-Tibdil fil-Klima COP21 u għall-Għanijiet ta' Żvilupp Sostenibbli tan-Nazzjonijiet Uniti", hija żiedet tgħid. L-MEPs innotaw li 46% taż-żejt tal-palm importat mill-Unjoni Ewropea jintuża għall-produzzjoni tal-bijokarburanti, li jirrikjedi l-użu ta' madwar miljun ettaru ta' art tropikali. Huma appellaw lill-Kummissjoni biex tadotta miżuri sabiex telimina l-użu ta' żjut veġetali li jikkawżaw id-deforestazzjoni, inkluż iż-żejt tal-palm, bħala komponent tal-bijokarburanti, possibbilment sal-2020. Skema ta' ċertifikazzjoni unika L-MEPs innotaw li hemm diversi skemi ta' ċertifikazzjoni fuq bażi volontarja li jippromwovu l-kultivazzjoni sostenibbli taż-żejt tal-palm. Huma jappellaw li jkun hemm sistema ta' ċertifikazzjoni unika li tiggarantixxi li żejt tal-palm li huwa prodott b'mod sostenibbli biss jista' jidħol fis-suq tal-Unjoni Ewropea. Huma jappellaw ukoll għall-introduzzjoni ta' kriterji ta' sostenibbiltà għaż-żejt tal-palm u għal prodotti li jkun fihom iż-żejt tal-palm li jidħlu fis-suq tal-Unjoni. Il-Kummissjoni għandha ttejjeb it-traċċabbiltà taż-żejt tal-palm importat fl-Unjoni u għandha tikkunsidra li tapplika skemi ta' dazju doganali differenti li jirriflettu b'mod aktar preċiż l-ispejjeż reali sakemm tiġi applikata l-iskema ta' ċertifikazzjoni unika. L-MEPs enfasizzaw ukoll li parti kbira tal-produzzjoni globali taż-żejt tal-palm hija tikser id-drittijiet fundamentali tal-bniedem u l-istandards soċjali xierqa. It-tħaddim tat-tfal jintuża frekwentament, u hemm diversi kunflitti dwar l-użu tal-art bejn il-komunitajiet lokali u indiġeni u dawk li għandhom f'idejhom konċessjonijiet marbuta maż-żejt tal-palm. Kuntatti: Informazzjoni ta' kuntatt: Numru tat-telefown: Għal aktar informazzjoni Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF